በአማራ ክልል የኮሮና ቫይረስ ሕመም ምልክት ታይቶባቸው ከነበሩ ስድስት ሰዎች መካከል አራቱ ነፃ መሆናቸው ሲረጋገጥ ሁለቱ የምርመራ ውጤታቸውን በመጠባበቅ ላይ ናቸው፡፡
ባሕር ዳር፡ መጋቢት 10/2012 ዓ.ም (አብመድ) የአማራ ክልል መንግሥት የኮሮና ቫይረስን ለመከላከል እየሠራ መሆኑን አስታውቋል፡፡ቫይረሱ መከሰቱ ከተነገረበት ጊዜ ጀምሮ የክልሉ መንግሥት አስፈላጊውን ቅድመ ዝግጅት ሲያደርግ የቆየ መሆኑን መግለጫ ሰጥቷል፡፡መግለጫውን በምክትል ርእሰ መስተዳደድር ማዕረግ የማኅበራዊ ክላስተር አስተባባሪ በዶክተር ሙሉነሽ አበበ፣ በአማራ ክልል ጤና ቢሮ ኃላፊ ዶክተር መልካሙ አብቴ እና የአማራ ክልል ኅብረተሰብ ጤና ኢንስቲትዩት ምክትል ዋና ዳይሬክተር በዶክተር ማኅተመ ኃይሌ ናቸው የሰጡት፡፡በመግለጫው ሀብት የሚያፈላልግ፣ የበጀትና የሚያስፈልጉ ግብዓቶችን የሚያሟላ፣ ስለ በሽታው ስርጭት በአጽንኦት የሚከታተል፣ ከበሽታው ጋር ተያይዞ ግልፅ መደረግ ያለባቸውን ሙያዊ ማብራሪያ የሚሰጥና ግንዛቤ የሚፈጥር፣ ድንገት በሽታው ቢከሰት ሕክምና የሚሰጡ አምስት ዓበይት ኮሚቴዎች ሥራ መጀመራቸው ተብራርቷል፡፡ለበሽታው ልየታ፣ ምርመራ፣ ናሙና መውሰድና ሕክምና ለሚሰጡ 300 ለሚሆኑ ለወረርሽኝ ምላሽ ሰጭ አባላትና የጤና ባለሙያዎች ስልጠና ተሰጥቷል፡፡